CELEX: 32006D0720
Language: hu
Date: 2006-10-23 00:00:00
Title: 2006/720/EK: A Bizottság határozata ( 2006. október 23. ) a 258/97/EK európai parlamenti és tanácsi rendelet értelmében a növényi eredetű diacilglicerin-olaj új élelmiszerként történő forgalomba hozatalának engedélyezéséről (az értesítés a C(2006) 4971. számú dokumentummal történt)

26.10.2006   
            
            
               HU
            
            
               Az Európai Unió Hivatalos Lapja
            
            
               L 296/10
            
         
      A BIZOTTSÁG HATÁROZATA
   
   (2006. október 23.)
   a 258/97/EK európai parlamenti és tanácsi rendelet értelmében a növényi eredetű diacilglicerin-olaj új élelmiszerként történő forgalomba hozatalának engedélyezéséről
   (az értesítés a C(2006) 4971. számú dokumentummal történt)
   (Csak az angol nyelvű szöveg hiteles)
   (2006/720/EK)
   AZ EURÓPAI KÖZÖSSÉGEK BIZOTTSÁGA,
   tekintettel az Európai Közösséget létrehozó szerződésre,
   tekintettel az 1997. január 27-i 258/97/EK európai parlamenti és tanácsi rendeletre (1), és különösen annak 7. cikkére,
   mivel:
   
               (1)
            
            
               Az Archer Daniels Midland vállalat (a továbbiakban: ADM) 2002. április 17-én kérelmet nyújtott be a holland illetékes hatóságokhoz a növényi eredetű diacilglicerin-olaj új élelmiszerként történő forgalomba hozatalának engedélyezésére, étolajokban, kenhető zsiradékokban, salátaöntetekben, majonézben és a napi étrenden belül egy vagy több étkezés helyettesítésére szolgáló italkészítményekben, sütőipari termékekben és joghurt típusú termékekben történő felhasználásra.
            
         
               (2)
            
            
               2002. december 20-án a holland illetékes hatóságok közzétették előzetes értékelő jelentésüket. Ebben a jelentésben a hatóságok arra a következtetésre jutottak, hogy a növényi eredetű diacilglicerin-olaj az emberi fogyasztás szempontjából biztonságos.
            
         
               (3)
            
            
               A Bizottság 2003. január 21-én minden tagállamnak továbbította az előzetes értékelő jelentést.
            
         
               (4)
            
            
               A 258/97/EK rendelet 6. cikkének (4) bekezdésében meghatározott hatvannapos időszak alatt az említett előírásnak megfelelően indokolt kifogásokat emeltek a termék fogalomba hozatalával szemben.
            
         
               (5)
            
            
               Az Európai Élelmiszer-biztonsági Hatóság az ADM által a diacilglicerin-olaj (EnovaTM olaj) engedélyezésére benyújtott kérelméről szóló, 2004. december 2-i véleményében (2) arra a következtetésre jutott, hogy az említett olaj az emberi fogyasztás szempontjából biztonságos.
            
         
               (6)
            
            
               Az EFSA azt javasolta, hogy az új olaj transz-zsírsav-tartalmát az általa helyettesítendő hagyományos növényi eredetű olajok transz-zsírsav-tartalmának szintjére kell csökkenteni, hogy az említett olaj élelmezési szempontból ne legyen káros a fogyasztóra nézve.
            
         
               (7)
            
            
               A napi étrenden belül egy vagy több étkezés helyettesítésére szolgáló italkészítményekre a különleges táplálkozási célokra szánt élelmiszerekre vonatkozó tagállami jogszabályok közelítéséről szóló, 1989. május 3-i 89/398/EGK tanácsi irányelv (3) alkalmazandó.
            
         
               (8)
            
            
               Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A mellékletben meghatározott növényi eredetű diacilglicerin-olaj a Közösségben forgalomba hozható új élelmiszerként, étolajokban, kenhető zsiradékokban, salátaöntetekben, majonézben és a napi étrendben egy vagy több étkezést helyettesítő italkészítményben, sütőipari termékekben és joghurt típusú termékekben történő felhasználásra.
   2. cikk
   A terméken elhelyezett címkén termékmegnevezésként vagy a diacilglicerint tartalmazó élelmiszerek esetében az élelmiszer-összetevők jegyzékében fel kell tüntetni a „növényi eredetű diacilglicerin-olaj (diacilglicerinek legalább 80 %-ban)” megnevezést.
   3. cikk
   E határozat címzettje az ADM Kao LLC, 4666 East Faries Parkway, Decatur, IL 62526, USA.
   
      Kelt Brüsszelben, 2006. október 23-án.
      
         
            a Bizottság részéről
         
         Markos KYPRIANOU
         
         
            a Bizottság tagja
         
      
   
   
      (1)  HL L 43., 1997.2.14., 1. o. A legutóbb az 1882/2003/EK rendelettel (HL L 284., 2003.10.31., 1. o.) módosított rendelet.
   
      (2)  A diétás termékek, táplálkozás és allergiák tudományos testületének a Bizottság kérésére, az Enova olajnak az EU-ban új élelmiszerként történő forgalomba hozatalával kapcsolatos, 2004. december 2-i véleménye. A vélemény az Európai Élelmiszerbiztonsági Hatóság honlapján belül a diétás termékek, táplálkozás és allergiák tudományos testületének weboldalán található meg.
   
      (3)  HL L 186., 1989.6.30., 27. o. A legutóbb az 1999/41/EK európai parlamenti és tanácsi irányelvvel (HL L 172., 1999.7.8., 38. o.) módosított rendelet.
   
      MELLÉKLET
      A NÖVÉNYI EREDETŰ DIACILGLICERIN-OLAJ JELLEMZŐI
      
                  Vegyület/Paraméter
               
               
                  Tartalom
               
            
                  Az acilglicerinek megoszlása:
               
            
                  Diacilglicerinek (DAG)
               
               
                  Legalább 80%
               
            
                  1,3-diacilglicerinek (1,3-DAG)
               
               
                  Legalább 50 %
               
            
                  Triacilglicerinek (TAG)
               
               
                  Legfeljebb 20 %
               
            
                  Monoacilglicerinek (MAG)
               
               
                  Legfeljebb 5 %
               
            
                  Zsírsavösszetétel (DAG, TAG, MAG):
               
            
                  Olajsav (C18:1)
               
               
                  20 és 65 % között
               
            
                  Linolsav (C18:2)
               
               
                  15 és 65 % között
               
            
                  Linolénsav (C18:3)
               
               
                  Legfeljebb 15 %
               
            
                  Telített zsírsavak
               
               
                  Legfeljebb 10 %
               
            
                  Egyéb:
               
            
                  Savszám
               
               
                  Legfeljebb 0,5 mg KOH/g
               
            
                  Víz- és illóanyag-tartalom
               
               
                  Legfeljebb 0,1 %
               
            
                  Peroxidszám (PV)
               
               
                  Legfeljebb 0,1 meq/kg.
               
            
                  Nem szappanosítható anyag
               
               
                  Legfeljebb 2 %
               
            
                  Transz-zsírsavak
               
               
                  Legfeljebb 1 %
               
            
                  MAG monoacilglicerin, DAG diacilglicerin, TAG triacilglicerin
                  A zsírsavösszetevők étkezési növényi olajokból származnak, különösen szójaolajból (Glycine max) vagy repceolajból (Brassica campestris, Brassica napus).